ཐོག་མར་པེན་ཞེས་པའི་མིང་འདིའི་གོ་དོན་དང་ཁྱབ་ཁོངས་སྐོར་ནས་བཤད་ན།པེན་ཞེས་པ་འདི་ནི་རྩོམ་པ་པོའི་ཚོགས་སྡེ་འདིའི་སྤྱི་མིང་ཙམ་དུ་བཏགས་པ་ཡིན་ལ།ཐོག་མའི་དུས་སུ་དེའི་ཁྱབ་ཁོངས་སུ་སྙན་ངག་པ་དང་།ལྷུག་རྩོམ་འབྲི་མཁན།བརྩམས་སྒྲུང་འབྲི་མཁན་བཅས་འདུ་བའི་ཚོགས་སྡེ་ཞིག་ཡིན་པར་བསྒྲགས་མོད།ཕྱིས་སུ་དེའི་ཁྱབ་ཁོངས་རྒྱ་ཆེ་རུ་བཏང་སྟེ་སྙན་ངག་པ་དང་།འཁྲབ་གཞུང་རྩོམ་མཁན།རྩོམ་སྒྲིག་གི་ལས་ཅི་རིགས་གཉེར་མཁན།ལྷུག་རྩོམ་འབྲི་མཁན།བརྩམས་སྒྲུང་འབྲི་མཁན་བཅས་ཚུད་པའི་རྩོམ་པ་པོའི་ཚོགས་སྡེ་ཞིག་ཏུ་གྱུར།དེ་རྗེས་འཛམ་གླིང་དམག་ཆེན་དང་པོ་དང་གཉིས་པ་རིམ་པར་བྱུང་བས་མིའི་རིགས་ཀྱི་སྤྱི་ཚོགས་ཡོངས་ལ་དཀའ་ངལ་རབ་དང་རིམ་པ་འཕྲད་པར་རྩོམ་པ་པོའི་དཔུང་ཁག་ངོས་ནས་འགན་ཁུར་ཏེ་འཛམ་གླིང་ནང་རང་དབང་དང་ཞི་བདེ་ཡོང་ཐབས་སུ་འབད་དགོས་པའི་བསམ་ཚུལ་བྱུང་སྟེ་འཛམ་གླིང་ཡུལ་གྲུ་གང་སར་རྩོམ་པ་པོའི་མཐུན་ཚོགས་ཀྱི་ཁོངས་གཏོགས་ཚོགས་སྡེ་གང་མང་གསར་འཛུགས་ཡོང་ཐབས་སོགས་བྱས་ཏེ་ཚོགས་སྡེ་འདི་ཐོག་མའི་རྣམ་པ་ལས་རྒྱ་ཇེ་ཆེར་བསྐྱེད་པ་རེད།